محمد عبداللہ غازی

شیخ الحدیث مولانا محمد عبد اللہ غازی (ولادت: 1 جون 1935ء- وفات: 17 اکتوبر 1998ء) ایک پاکستانی اسلامی اسکالر جو رویت ہلال کمیٹی، پاکستان کے سابقہ چیئرمین اور لال مسجد کے پہلے امام اور خطیب اور جامعہ فریدیہ اورجامعہ حفصہ کے بانی تھے۔
وہ جامعہ العلوم الاسلامیہ، کراچی سے فارغ التحصیل تھے اور پاکستان کے نئے دارالحکومت اسلام آباد میں قائم ہونے والی پہلی مسجد (لال مسجد) کے پہلے امام اور خطیب کے طور پر خدمات انجام دیں۔ غازی وفاق المدارس العربیہ اور عالمی مجلس تحفظ ختم نبوت کے سینئر رکن بھی رہے۔
انھیں پورے پاکستان میں بہت سی مساجد اور مدارس کی کی بنیاد رکھی، خاص طور پر 1971 میں، انھوں نے اسلام آباد میں جامعہ العلوم الاسلامیہ آلفریدیہ قائم کیا، جو اسلام آباد میں قائم ہونے والا پہلا اور سب سے بڑا اسلامی مدرسہ ہے۔ وہ مدرسہ میں حدیث پڑھاتے تھے اور شیخ الحدیث کے لقب سے مشہور تھے۔ انھوں نے 1992 میں جامعہ سیدہ حفصہ بھی قائم کیا جو پاکستان میں خواتین کا سب سے بڑا مدرسہ ہے۔
وہ مولانا عبدالرشید غازی اور مولانا عبدالعزیز کے والد تھے۔
محمد عبد اللہ غازی یکم جون 1935 (29 صفر 1354ھ) کو برطانوی راج کے دوران ضلع راجن پور کے گاؤں بستی عبداللہ میں غازی محمد کے خاندان میں پیدا ہوئے جو بلوچستان کے مزاریبلوچ قبیلے سے تعلق رکھتے تھے۔۔
ان کے والد سماجی اور قبائلی طور پر متحرک تھے، جس وجہ سے انھیں برطانوی فوج نے گرفتار کر کے 8 سال جیل میں ڈال دیا۔ جیل میں وہ مذہبی ہو گئے اور اپنے بیٹے عبد اللہ کو گاؤں کے قریب ایک مقامی مدرسے میں داخلہ لینے کی ترغیب دی۔
سات سال کی عمر میں، مولانا عبد اللہ نے حفظ قرآن مکمل کرنے کے لیے رحیم یار خان کے مدرسہ خدام القرآن میں داخلہ لیا۔
ابتدائی تعلیم کے بعد، مولانا عبد اللہ مزید تعلیم کے لیے ملتان کے جامعہ قاسم العلوم میں پڑھنے گئے، جہاں انھوں نے 5 سال تک تعلیم حاصل کی جہاں پر وہ مفتی محمود کے شاگرد تھے۔
اس کے بعد وہ کراچی چلے گئے اور جامعہ العلوم الاسلامیہ، کراچی میں داخلہ لیا، جہاں سے 1957 میں درس نظامی کی تکمیل کی اور آپ کا شمار علامہ سید یوسف بنوری کے اعلیٰ شاگردوں میں ہوتا ہے۔ درس نظامی کی تکمیل کے بعد چند سال جامعہ مسجد رشیدیہ ملیرٹاؤن کے امام کے طور پر خدمات انجام دیں۔ اس عرصے کے دوران، انھوں نے جامعہ العلوم الاسلامیہ کے ماہانہ رسالہ بینات کے لیے مشاورتی کمیٹی میں بھی خدمات انجام دیں۔
جب دار الخلافہ اسلام آباد منتقل ہوا تو یہاں کی پہلی مرکزی جامع مسجد کے لیے صدر ایوب خان نے اس وقت کے علامہ سید یوسف بنوری کی سفارش پر مولانا عبد اللہ کو جی سکس فور میں بننے والی اس جامع مسجد کا خطیب مقرر کر دیا۔
اس وقت اسلام آباد کی کل آبادی لال مسجد کے قرب و جوار میں مقیم تھی۔ شہر کے اکابرین اسی مسجد میں آتے جاتے تھے۔ وقت گزرنے ک ساتھ مولانا عبد اللہ نے اپنے مدّاحوں کا ایک حلقہ بنا لیا جن میں افسر شاہی کے ارکان بھی تھے اور سیاست دان بھی جیسے وزیر اعظم بلخ شیر مزاری اور پاکستان کے صدور جن میں غلام اسحاق خان، فاروق لغاری اور جنرل ضیاء الحق بھی شامل تھے جو باقاعدگی سے مسجد آتے تھے۔ انتہائی مرکزی مقام پر واقع یہ مسجد ایوان صدر اور وزیراعظم ہاؤس کے قریب واقع ہے۔
1974 میں غازی نے تحریک تحفظ ختم نبوت میں اہم کردار ادا کیا اور مسجد تحریک کے جلسوں اور جلوسوں کا مرکز بن گئی۔ تحریک کے قائدین مفتی محمود اور علامہ یوسف بنوری دونوں غازی کے استاد تھے۔ اس تحریک کے نتیجے میں پاکستان کے آئین میں دوسری ترمیم ہوئی۔
1976 میں سعودی عرب کے شاہ خالد پاکستان کے اپنے چھ روزہ سرکاری دورے کے دوران لال مسجد بھی گئے جہاں انھوں نے غازی کے پیچھے نماز ادا کی اور اسی دورے کے دوران انھوں نے اسلام آباد میں شاہ فیصل مسجد کی تعمیر کا آغاز کیا اور جامعہ فریدیہ کا دورہ کیا۔
1977 میں، غازی نے "نظام مصطفی" تحریک میں ایک اہم کردار ادا کیا اور وزیر اعظم ذولفقار علی بھٹو کے خلاف سیاسی تحریک میں بھی لال مسجد نے اہم کردار ادا کیا۔
فیصل مسجد کی تکمیل کے بعد، جنرل ضیاء الحق نے مولانا عبد اللہ کو فیصل مسجد کے پہلے امام کی حیثیت سے جگہ دینا چاہا لیکن مولانا نے اس پیشکش کو قبول نہیں کیا۔
جنرل ضیاء نے اپنی حکومت میں غازی کو مجلس شوریٰ کا رکن بھی مقرر کیا۔
1993 میں، انھیں رویت ہلال کمیٹی کے پہلے چیئرمین کے طور پر مقرر کیا گیا، جو وزارت مذہبی امور کے تحت کام کرنے والا ایک سرکاری ادارہ ہے، جو نئے چاند کی رویت کا اعلان کرنے کا ذمہ دار ہے، جو اسلامی کیلنڈر اور اسلامی تعطیلات کا تعین کرتا ہے۔ غازی نے اپنی وفات تک اس عہدے پر خدمات انجام دیں، جس کے بعد مفتی منیب الرحمان ان کے جانشین ہوئے۔
1966 میں مولانا عبد اللہ نے لال مسجد میں ایک چھوٹا سا مدرسہ قائم کیا جس میں حفظ کلاس کے لیے تقریباً 20 سے 25 طلبہ تھے۔ کچھ عرصہ بعد اس مدرسے کو چلانے کے لیے ایک بڑی جگہ کی ضرورت محسوس ہوئی تاکہ وقت گزرنے کے ساتھ ساتھ بڑھتی ہوئی طلبہ کی ایک بڑی تعداد کو جگہ دی جا سکے۔
چنانچہ 1971 میں شہر کے پرائم سیکٹر E-7 میں مارگلہ پہاڑیوں کے میدانوں میں ایک جگہ، اپنے کئی قریبی دوستوں خاص طور پر "سیٹھ ہارون جعفر" (Jaffer Brothers Pakistan)، "حاجی اختر حسن" (او ایس ڈی کشمیر افیئر اینڈ فنانس سیکرٹری آزاد کشمیر) اور ایڈمرل محمد شریف کے تعاون سے حاصل کی
اور مدرسے کو E7 میں منتقل کر دیا گیا۔ اور اس کا نام "جامعہ فریدیہ" رکھا گیا اور بعد میں "الفریدیہ یونیورسٹی" کے نام سے مشہور ہوا۔
1992 میں انھوں نے جامعہ حفصہ کی بنیاد رکھی جو بعد میں ایشیا کا سب سے بڑا مدرسہ بن گیا، مولانا 1998 میں اپنے قتل تک دونوں مدرسوں کے چانسلر رہے۔
1998 میں ان کے قتل سے چند ماہ قبل مولانا عبد اللہ اور ان کے دوست مولانا ظہور احمد علوی (بانی جامعہ محمدیہ) اور کچھ دوسرے علما افغانستان گئے۔ وہ اپنے بیٹے عبدالرشید غازی کو خاص طور پر اپنے ساتھ لے گئے۔ اس وفد نے ملا عمر اور اسامہ بن لادن سے ملاقات کی۔
ان کے سوانح نگار ریاض منصور لکھتے ہیں کہ مولانا کاہر روز کا معمول تھا کہ وہ لیکچر دینے کے لیے اسلام آباد کے سیکٹر E-7 میں واقع
اپنے مدرسے جامعہ فریدیہ جاتے، دوپہر کو ظہر کے وقت جب وہ واپس آئے تو مسجد کے دروازے کے سامنے کھڑے ایک شخص نے بندوق نکالی اور ان کے طرف فائرنگ کی ، جس سے مولانا بری طرح زخمی ہو گئے۔ اس کے بعد اس نے قریب ہی موجود مولانا عبدالعزیز پر فائرنگ کی جو بمشکل جان بچا سکے۔ قاتل مسجد کے باہر کار میں بیٹھے ساتھی کی مدد سے فرار ہو گیا۔ مولانا عبد اللہ ہسپتال لے جاتے ہوئے راستے میں زخموں کی تاب نہ لاتے ہوئے دم توڑ گئے۔
پاکستانی صدر رفیق تارڑ نے ایک خط میں مولانا عبد اللہ کے قتل پر دکھ کا اظہار کرتے ہوئے مزید لکھا کہ "مولانا عبد اللہ غازی نے اپنی پوری زندگی اسلام کے لیے صرف کی اور علمائے کرام کی روایت کو زندہ رکھا، ان کی جدوجہد کو ہمیشہ یاد رکھا جائے گا"۔
مولانا عبد اللہ کو جامعہ فریدیہ، اسلام آباد کے صحن میں دفن ہیں۔ جامعہ کی مسجد کا نام ان کی یاد میں "جامع مسجد عبد اللہ غازی شہید" دکھا گیا۔
ان کے یاد میں ان کے آبائی علاقے کا نام بھی "بستی عبد اللہ" رکھا گیا اور 2002 میں وہاں ایک نیا مدرسہ تعمیر کیا گیا، جس کا نام بھی "مدرسہ عبد اللہ بن غازی" ہے، گاؤں کے قریب عبداللہ ریلوے اسٹیشن بھی ان کے نام سے منسوب ہے۔ یہ علاقہ 2007 میں اس وقت دنیا بھر میں مشہور ہوا جب مولانا کے بیٹے عبدالرشید غازی کو مدرسے کے صحن میں دفن کیا گیا.